**NOTĂ INFORMATIVĂ**

**la proiectul de Hotărâre a Guvernului cu privire la completarea**

**anexei la Documentul unic de program pentru anii 2017-2020**

Prezentul proiect de hotărâre a fost elaborat de către Ministerul Agriculturii, Dezvoltării Regionale și Mediului (MADRM) în temeiul art.10 alin. (2) al Legii nr. 438-XVI din 28 decembrie 2006 privind dezvoltarea regională în Republica Moldova (Monitorul Oficial al Republicii Moldova, 2007, nr. 21-24, art. 68), în scopul eficientizării promovării politicii statului în domeniul dezvoltării regionale.

Proiectul hotărîrii presupune completarea anexei la Documentul unic de program pentru anii 2017-2020, aprobată prin Hotărîrea Guvernului nr.203 din 29 martie 2017 (Monitorul oficial nr.119-126, art. nr.293 din 14 aprilie 2017) prin introducerea în Lista proiectelor prioritare de dezvoltare regională pentru finanțare din mijloacele Fondului național pentru dezvoltare regională 2017-2020 a unui nou proiect: „Oportunități pentru atractivitatea investițională în economia Regiunii de Dezvoltare Sud”

Necesitatea elaborării proiectului de hotărâre a Guvernului „Cu privire la completarea anexei la Documentul unic de program pentru anii 2017-2020” este condiționată de executarea de către Ministerul Agriculturii Dezvoltării Regionale și Mediului a deciziei Consiliului Național de Coordonare a Dezvoltării Regionale nr. 9/17 din 16.11.2017, care prevede includerea proiectului respectiv în Documentul unic de program penrtu anii 2017-2020.

Se menționează faptul că proiectul vizat, a fost aplicat de către Consiliul Raional Căușeni în cadrul concursului de propuneri de proiecte, organizat de Ministerul Dezvoltării Regionale și Construcțiilor în anul 2016 și prevede construcția rețelelor, comunicațiilor, drumului de acces și amenajarea teritoriului în Filiala Căușeni a Zonei Economice Libere Bălți. Costul total al proiectului constituie 18,6 mln.lei.

La etapa inițială, urmare a procedurilor de desfășurare a concursului de propuneri de proiecte, prevăzute în Instrucțiunea pentru utilizatori, aprobată de către Consiliul Național de Coordonare a Dezvoltării Regionale în 2016, proiectul a fost selectat de către Consiliul Regional pentru Dezvoltare Sud și inclus în Planul Operațional Regional pentru anii 2017-2020.

La etapa ulterioară, proiectul vizat a fost evaluat de către comisia interministerială, acumulînd 37,43 puncte din 60 posibile, punctajul minim stabilit fiind de 40 de puncte. Motivul principal care a nu a permis acumularea punctajului necesar a fost insuficiența posibilităților de cofinanțare a proiectului din partea aplicantului.

Actualmente, aplicantul (Consiliul Raional Căușeni) a alocat o contribuție proprie în valoare de 8,5 mln. lei, care oferă posibilitatea inițierii procedurilor de implementare a proiectului.

Ținînd cont de prevederile art.10 alin. (1) al Legii nr. 438-XVI din 28 decembrie 2006 privind dezvoltarea regională în Republica Moldova (Monitorul Oficial al Republicii Moldova, 2007, nr. 21-24, art. 68), la 14 septembrie 2017 Consiliul Regional pentru Dezvoltare Sud, a decis înaintarea spre examinare către Consiliul Național de Coordonare a Dezvoltării Regionale a proiectului investițional „Oportunități pentru atractivitatea investițională în economia Regiunii de Dezvoltare Sud” pentru a fi inclus în Documentul Unic de program 2017-2020.

La 16 noiembrie 2017, prin decizia nr. 9/17 Consiliul Național de Coordonare a Dezvoltării Regionale a aprobat includerea proiectului investițional „Oportunități pentru atractivitatea investițională în economia Regiunii de Dezvoltare Sud” în Documentul Unic de Program 2017-2020 și a solicitat Ministerului Agriculturii, Dezvoltării Regionale și Mediului să inițieze procedura de modificare a Hotărîrii Guvernului nr.203 din 29 martie 2017 „Cu privire la aprobarea Documentului Unic de Program pentru anii 2017-2020”.

Se menționează că, finanţarea proiectului va fi stabilită din contul şi în limita mijloacelor financiare alocate din Fondul național pentru dezvoltare regională, începînd cu anul 2018.

Proiectul de act normativ a fost avizat în modul stabilit de către instituțiile vizate, iar în scopul respectării prevederilor Legii nr. 239-XVI din 13 noiembrie 2008 privind transparența în procesul decizional, proiectul a fost plasat pentru consultări publice pe pagina [www.particip.gov.md](http://www.particip.gov.md) și pe pagina web oficială a Ministerului Agriculturii, Dezvoltării Regionale și Mediului: www.mdrc.gov.md/ la rubrica „Transparența decizională”.

**Ministru Vasile BÎTCA**